CELEX: C2005/229/55
Language: et
Date: 2005-09-17 00:00:00
Title: Kohtuasi T-252/05: Q 4. juuli 2005. aasta hagi Euroopa Ühenduste Komisjoni vastu

17.9.2005   
            
            
               ET
            
            
               Euroopa Liidu Teataja
            
            
               C 229/25
            
         Q 4. juuli 2005. aasta hagi Euroopa Ühenduste Komisjoni vastu
   (Kohtuasi T-252/05)
   (2005/C 229/55)
   Kohtumenetluse keel: prantsuse
   Q, elukoht Brüssel, esitas 4. juulil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Stéphane Rodrigues ja Yola Minatchy.
   Hageja palub Esimese Astme kohtul:
   
               1.
            
            
               tühistada vajalikul määral 29. märtsi 2005. aasta otsus, millega komisjon jättis rahuldamata hageja poolt 29. novembril 2004 esitatud kaebuse komisjoni vaikivate otsuste peale, millega jäeti rahuldamata 29. aprillil 2004 personalieeskirjade artikli 24 alusel esitatud abi- ja kaitsetaotlus seoses moraalse ahistamisega, kahjutasu maksmise taotlus ning samuti 7. mai 2004. aasta ja 24. mai 2004. aasta taotlused ennetavate ja koheste meetmete võtmiseks;
            
         
               2.
            
            
               tühistada komisjoni 4. mai 2005. aasta otsus, millega vastati hageja 20. detsembri 2004. aasta kaebusele, samuti hageja 1. jaanuari 2003 — 31. detsembri 2003 karjääriarengu aruanne;
            
         
               3.
            
            
               tuvastada Euroopa ühenduste vastutus vaidlustatud otsuste ja hageja karjääriarengu aruande koostamise osas;
            
         
               4.
            
            
               mõista tekitatud kahju hüvitiseks hageja kasuks välja summa 250 000 eurot;
            
         
               5.
            
            
               mõista kohtukulud välja kostjalt.
            
         Õiguslikud alused ja peamised argumendid
   Hageja, komisjoni ametnik, väidab, et ta on oma otseste ülemuste poolse moraalse ahistamise ohver, mis seisneb ühelt poolt hageja ametialases piiramises ja teiselt poolt tema diskrediteerimises ning tema tervise ohtu seadmises tema psühholoogilise tasakaalu rikkumise tõttu.
   Käesolevas hagiavalduses vaidlustab hageja esiteks komisjoni vaikivad otsused, millega jäeti rahuldamata tema poolt personalieeskirjade artikli 24 alusel esitatud abi- ja kaitsetaotlus seoses moraalse ahistamisega, ning teiseks tema 1. jaanuari 2003 — 31. detsembri 2003 karjääriarengu aruande.
   Lisaks toob hageja välja personalieeskirjade artikli 24 ning samuti abistamise kohustuse, hea halduse tava ning komisjoni hoolitsemiskohustuse rikkumise.
   Karjääriarengu aruande osas viitab ta ilmsele hindamisveale ja menetlusnormide rikkumisele.